Broj: 711-I-2134-M-404/22-02-23

Zagreb, 14. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Zorana Vrabelja, općinskog načelnika Općine Koprivnički Ivanec,** za davanjem mišljenja Povjerenstva, na 190. sjednici, održanoj 14. listopada 2022., daje sljedeće:

**MIŠLJENJE**

1. **Pročelnici upravnih odjela i službi jedinica lokalne samouprave te službenici istih odjela i službi nisu obveznici u smislu ZSSI-a te se na njih ne primjenjuju odredbe navedenoga Zakona.**
2. **Uvjeti pod kojima službenici upravnih odjela i službi jedinica lokalne samouprave mogu otvoriti obrt uređeni su Zakonom o službenicima i namještenicima u lokalnoj i područnoj (regionalnoj) samoupravi („Narodne novine“, br. 86/08., 61/11., 4/18. i 112/19.), slijedom čega se obveznik za mjerodavno mišljenje vezano uz navedena pitanja upućuje na Ministarstvo pravosuđa i uprave.**

Obrazloženje

Zahtjev za davanjem mišljenja Povjerenstva podnio je Zoran Vrabelj, općinski načelnik Općine Koprivnički Ivanec. U knjigama ulazne pošte Povjerenstva zahtjev je zaprimljen 10. listopada 2022. pod poslovnim brojem 711-U-8226-M-404/22-01-2, povodom kojeg se vodi predmet broj M-404/22.

Člankom 3. stavkom 1. točkom 34. ZSSI-a propisano je da su obveznici u smislu navedenog Zakona župani, gradonačelnici, općinski načelnici i njihovi zamjenici slijedom čega je Zoran Vrabelj, općinski načelnik Općine Koprivnički Ivanec, obveznik navedenoga Zakona.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik postavlja pitanje smije li pročelnik upravnog odjela u jedinici lokalne samouprave ili bilo koji drugi službenik otvoriti obrt za obavljanje sljedećih djelatnosti: 85.59 Ostalo obrazovanje i poučavanje, 70.22 Savjetovanje u vezi s poslovanjem i ostalim upravljanjem i 74.30 Prevoditeljske djelatnosti, a sve sukladno članku 39. Zakona o službenicima i namještenicima u lokalnoj i područnoj (regionalnoj).

Člankom 3. stavkom 1. ZSSI-a propisani su obveznici u smislu navedenoga Zakona te je u stavku 2. istoga članka propisano da se odredbe toga Zakona primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

 Spomenutim odredbama ZSSI-a pročelnici upravnih odjela i službi jedinica lokalne samouprave i službenici istih odjela i službi nisu utvrđeni obveznicima, a isti ne predstavljaju niti druge obnašatelje dužnosti na koje se primjenjuju odredbe ZSSI-a.

Uvjeti otvaranja obrta i osnivanja pravne osobe od strane službenika upravnih odjela i službi jedinica lokalne i područne (regionalne) samouprave uređeni su Zakonom o službenicima i namještenicima u lokalnoj i područnoj (regionalnoj) samoupravi kojim je u članku 119. stavcima 1. i 2. propisano da upravni i inspekcijski nadzor nad primjenom toga Zakona provodi središnje tijelo državne uprave nadležno za službeničke odnose odnosno upravna inspekcija toga tijela.

Kako sukladno članku 10. stavku 5. Zakona o ustrojstvu i djelokrugu tijela državne uprave („Narodne novine“, br. 85/20.) Ministarstvo pravosuđa i uprave, pored ostalog, obavlja upravne i stručne poslove koji se odnose na radnopravni položaj zaposlenih u lokalnoj i područnoj (regionalnoj) samoupravi, to se obveznik upućuje zatražiti mjerodavno mišljenje spomenutog Ministarstva u odnosu na postavljeni upit.

Slijedom navedenoga, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Zoran Vrabelj, putem e-mail adrese
2. Objava na internetskoj stranici Povjerenstva
3. Pismohrana